Virallinen lehti nro C 196 , 22/06/1998 s. 0030



KIRJALLINEN KYSYMYS E-0298/98 neuvostolle esittäjä(t): Leonie van Bladel (UPE) (17. helmikuuta 1998) Aihe: Alankomaiden valtiosihteerin itsepäinen asenne venäläisten yhteistyökumppanien kanssa ratkaistavaan kiistaan 1. Onko neuvosto tietoinen, että venäläinen osittain valtion omistuksessa oleva yritys Tonar on haastanut Alankomaiden valtion ja alankomaalaisen monikansallisen yhtiön Koninklijke Ahold N.V. Haagin kaupungin alioikeuteen? 2. Katsooko neuvosto, että täysin epäonnistunut TACIS-hanke, jossa talousministeriö ja Koninklijke Ahold N.V. olivat osallisina ja joka rahoitettiin eurooppalaisilla avustusrahoilla, olisi voitu ratkaista tyylikkäämmin kuin viemällä asia oikeuteen, kuten Alankomaiden talousasioista vastaava valtiosihteeri ehdottaa? 3. Onko neuvosto yhtä mieltä siitä, että Venäjän luottamus vapaiden markkinoiden toimintaan ja tähän epäsuorasti liittyvä Euroopan pyrkimys turvallisuuteen ja vakauteen, kärsivät erityisesti siitä tavasta, jolla Alankomaiden talousasioista vastaava valtiosihteeri kieltäytyy itsepäisesti kokoamasta asianosaisia saman pöydän ääreen pohtimaan ratkaisua, mitä myöskin alankomaalaiset parlamentaarikot Van Walsem, Leers ja De Koning ovat ehdottaneet, etenkin kun otetaan huomioon se, että Koninklijke Ahold N.V.:n ja Alankomaiden talousasioista vastaavan valtiosihteerin suhtautuminen heikentää venäläisten luottamusta Länsi-Euroopan tekemiin aloitteisiin ja unohtamatta Amsterdamin tuomioistuimen aikaisempaa päätöstä, jossa Konijnklijke Ahold N.V.:n harjoittamat toimet todettiin laittomiksi? 4. Onko neuvosto tämän perusteella valmis tukemaan aloitetta asianosaisten kutsumiseksi neuvotteluihin, jotta venäläisten luottamus Länsi-Euroopan aloitteisiin palautettaisiin, kehottamalla kiireisesti Alankomaiden talousasioista vastaavaa valtiosihteeriä luopumaan itsepäisestä asenteestaan? Yhteinen vastaus kirjallisiin kysymyksiin E-3886/97, E-4158/97 E-0298/98 (7. huhtikuuta 1998) Tacis-ohjelman yhteydessä myönnetään teknistä apua taloudellisiin uudistuksiin Venäjällä ja teknistä osaamista siirtämällä ohjelmalla tuetaan toimia, joilla varmistetaan siirtyminen markkinatalouteen. Neuvostoliiton hajoamisen jälkeen Venäjän kaupunkien elintarvikehuollossa on ollut suuria vaikeuksia, joiden takia yhteisön huomattava elintarvikeapu on ollut perusteltua. Markkinatalouteen siirtymiseen liittyvät rakenteelliset tarpeet kyseisellä alalla ovat syynä siihen, että yhteisö ottanut yhdeksi Tacis-ohjelman painopistealueeksi elintarvikkeiden tuotannon, jalostuksen ja jakelun. Tässä yhteydessä Tacis-ohjelman puitteissa on rahoitettu Moskovaan rakennettavan elintarvikkeiden tukkujakelukeskusta koskevaa alustavaa tutkimusta. Tutkimusta on seurannut Alankomaiden hallituksen kahdenkeskisestä teknisestä avustusohjelmasta rahoitettu hanke. Neuvosto muistuttaa tässä yhteydessä yleisesti, että Tacis-ohjelman hallinto kuuluu komission toimivaltaan, jota komissio käyttää asetusten 2157/91, 2053/93 ja 1279/96 säännöksiä soveltaen, ja tietojen antaminen komission rahoittamien toimien toteutuksesta kuuluu nimenomaan sille. Tässä tapauksessa kyseessä on Alankomaiden hallituksen omista varoistaan rahoittama hanke, eikä neuvosto katso, että sen on syytä antaa asiasta lausuntoa varsinkin, kun venäläinen yritys on nostanut asiaa koskevan kanteen kyseisen jäsenvaltion tuomioistuimessa.